Political Festival of Europe i Mariager kan ikke betale kommunen de fire millioner kroner tilbage, som de fik i lån til festivalen. Derfor har kommunen onsdag morgen på et ekstraordinært møde besluttet af afskrive millionerne og samtidig bevilliget festivalen endnu en såkaldt trækningsret på godt tre millioner kroner næste år. Festivalen skal kun bruge af lånet 2023, "hvis der ikke opnås fuld finansiering via fonde, sponsorater med videre." Political Festival of Europe havde sin debut i august i år med politiske taler og debatter på fire dages program. Her fortalte Jan Bertelsen, direktør for festivalen, at man havde haft omkring 18.-20.000 besøgende, hvor man havde håbet på 25.000. - Der er ingen tvivl om, at regnen fredag og søndag har taget toppen af antallet af besøgende. I dag, søndag, havde vi omkring 1.000 besøgende, formentlig fordi det regnede så meget, som det gjorde, lød det på daværende tidspunkt. Overlever endnu et år Med hjælp fra Mariagerfjord Kommune overlever festivalen altså endnu et år. - Jeg synes, det er fantastisk, siger Jan Bertelsen. Udover at slette gælden, så har kommunen givet tilsagn om 2,8 millioner kroner i lån til næste år. - Det er alfa og omega, at projektet kan køre videre, siger festivaldirektøren. Han fortæller, at det har været svært at spå om, hvordan første folkemøde ville gå. - Hvis man kigger på andre folkemøder i Danmark, så tror jeg ikke, der er ret mange, der giver decideret overskud, siger Jan Bertelsen. Håber på flere penge fra fonde I budgettet , bestyrelsen for festivalen har fremlagt for næste år, forventer de at få 2.225.000 ekstra kroner ind i donationer fra fra fonde og sponsorater. Det er blandt andet baseret på feedback fra fonde som SparNord Fonden, som gerne ville se første års afvikling af festivalen, før de støttede den. I 2022 havde Political Festival of Europe en omsætning på 3,46 millioner kroner, mens bestyrelsen i 2023 forventer en omsætning på 7,42. Efter eget udsagn er de 7,42 millioner kroner "festivalens optimisitke udgave". Og "udgifter bliver tilpasset efter omsætningen, hvis den bliver lavere". Byrådet i Mariager var stort set enig i at stemme ja til at give festivalen pengene - både de fire millioner i år og lånet på de godt tre millioner til afholdelsen næste år. - Det er saftsuseme mange penge. Men vi har lige afleveret et budget '23, hvor vi på ingen punkter har skåret ned på serviceniveauet. Så hvis der er nogen, der fremfører, at det her går udover andre, så passer det ikke, siger Mogens Jespersen (V), borgmester i Mariagerfjord Kommune Det var dog ikke et helt enigt byråd, der kom frem til beslutningen. Enhedslisten stemte imod, mens to  stemte blankt. - Jeg synes, vi står med en kæmpe udgift, som faktisk er for stor i forhold til, hvad vi får for pengene, siger Malene Ingwersen, byrådsmedlem for Enhedslisten i Mariagerfjord Kommune Se hele indslaget om festivalens gæld her:
Et stort set enigt byråd har på et ekstraordinært møde onsdag morgen godkendt at bevilge fire millioner kroner til ’Political Festival of Europe’.